PATVIRTINTA

Pakruojo rajono Rozalimo pradinės

mokyklos direktoriaus 2023 m. rugpjūčio 31 d. įsakymu Nr. V-22

**PAKRUOJO R. ROZALIMO PRADINĖS MOKYKLOS**

**1-4 KLASIŲ MOKINIŲ MOKYKLOS LANKOMUMO UŽTIKRINIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Rozalimo pradinės mokyklos mokinių mokyklos lankomumo užtikrinimo tvarką (toliau – Tvarka) reglamentuoja Lietuvos Respublikos Švietimo įstatymas 1991 m. birželio 25 d. Nr. I-1489 (Suvestinė redakcija nuo 2023-09-01), Vaiko teisių apsaugos pagrindų įstatymas 1996 m. kovo 14 d. Nr. I-1234 ir Mokyklos nuostatai.

2. Ši tvarka reglamentuoja dalykų mokytojų, klasių vadovų, direktoriaus veiklą gerinant mokinių pamokų lankomumą, stiprinant kontrolę ir vykdant pamokų nelankymo prevenciją.

3. Tvarka nustato mokinių lankomumo Rozalimo pradinėje mokykloje apskaitą ir prevencines poveikio priemones mokyklos nelankymui mažinti.

4. Tvarkos tikslai:

4.1. gerinti mokinių mokymo(-si) kokybę ir didinti mokymosi motyvaciją;

4.2. vykdyti mokinių mokyklos nelankymo prevenciją;

 nustatyti bendrus lankomumo apskaitos kriterijus.

5. Klasių vadovai, dalykų mokytojai vadovaujasi Lietuvos Respublikos Švietimo Įstatymu, Vaiko teisių apsaugos pagrindų įstatymu, Mokyklos nuostatais, Darbo tvarkos taisyklėmis, ugdymo sutartimi, mokytojo ir mokytojo, vykdančio klasės vadovo funkcijas, pareigybės aprašymu, direktoriaus įsakymais ir šia Tvarka.

6. Vartojamos sąvokos:

 **Pamokų nelankantis mokinys** – mokinys, be pateisinamos priežasties praleidžiantis pavienes pamokas.

**Mokyklą vengiantis lankyti mokinys** – mokinys, be pateisinamos priežasties neateinantis į visas tą dieną vykstančias pamokas.

**Mokyklos nelankantis mokinys** – mokinys, per mokslo metus praleidęs 50 proc. pamokų.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

7. Mokinio neatvykimas į mokyklą, nedalyvavimas pamokoje ar jos dalyje gali būti pateisintas dėl šių priežasčių:

7.1**. ligos ar apsilankymo pas gydytoją**:

7.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai);

7.1.2. praleidus daugiau nei 5 mokymosi dienas per kalendorinį mėnesį, praleistos pamokos pateisinamos pranešant žinute TAMO dienyne, el. laišku, telefono žinute, popieriniu ar elektroniniu dokumentu , jei yra pranešimas, kad buvo kreiptasi į asmens sveikatos priežiūros įstaigą;

7.2. **tikslinio kvietimo** atvykti į valstybinę ar savivaldybės instituciją ar įstaigą ( Pedagoginę psichologinę tarnybą, Vaiko teisių apsaugos ar įvaikinimo teritorinį skyrių, teismą ir kt.) pranešus dėl tokio poreikio;

7.3**. mokinio dalyvavimo** sporto varžybose, olimpiadoje ir/ar kitame ugdomajame renginyje, kuris organizuojamas mokyklos, arba kitų institucijų ar įstaigų. Jei renginį organizuoja ne mokykla, tėvai dėl dalyvavimo renginyje mokyklos vadovui turi pateikti prašymą dėl praleistų pamokų pateisinimo iki renginio arba kitą darbo dieną po jo, arba renginį organizuojanti institucija, ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau, kaip kitą darbo dieną. Galioja švietimo įstaigų, visuomeninių organizacijų dokumentai, mokyklos mokytojų, siuntusių mokinį į konkursus, olimpiadas, varžybas ir kitus ugdymo renginius, pažymos, sąrašai, patvirtinti mokyklos vadovo;

7.4**. kitų svarbių asmeninių priežasčių** gali būti pateisinamos tėvų (globėjų, rūpintojų) ne daugiau nei 3 mokymosi dienos per pusmetį. Mokykla gali pateisinti ir daugiau mokymosi dienų jei yra objektyvios ir pagrįstos priežastys (dėl artimųjų ligos, mirties, išvykus su tėvais ar jų žinia ir pan.). mokykla gali pateisinti pavienes pamokas, kuriose mokinys nedalyvavo dėl svarbių priežasčių tik nurodžius priežastį raštu ar elektroniniu dokumentu. Pateisinamų pavienių pamokų per pusmetį ne daugiau 5 pamokų.

7.5. **nepalankių oro sąlygų,** įvykių, susijusių su visuomeniniu, mokykliniu ar kitu transportu, kuriuo mokinys vyksta į mokyklą, eismo sutrikimų ar kitų nenugalimos jėgos aplinkybių;

7.6. mokinio tėvų prašymu mokyklos vadovo įsakymu mokiniui suteikus poilsio dienas už atstovavimą mokyklai varžybose, konkursuose, olimpiadose per atostogas, savaitgalio ar švenčių dienomis;

7.7. dėl atsiradusių sveikatos sutrikimų mokiniui esant mokykloje

8. Praleistos pamokos laikomos **nepateisintomis**, kai mokinys nepateikė pateisinančių dokumentų.

9. **Mokinio tėvai raštu pateisina** ne daugiau nei 5 mokymosi dienas per kalendorinį mėnesį ir neatvykimą į mokyklą dėl priežasčių, nurodytų 7.5 papunktyje, išskyrus atvejį, kai į mokyklą vykstama mokykliniu autobusu, mokymosi dienas ir nedalyvavimą pamokose pranešdami nedelsiant, tą pačią dieną (pateikdami popierinį ar elektroninį dokumentą, parašydami e. laišką, nusiųsdami žinutę telefonu ar žinutę e. dienyne ir kt.).

**III SKYRIUS**

 **INFORMAVIMAS APIE NEATVYKIMĄ Į MOKYKLĄ**

10. Mokinio tėvai privalo:

10.1. laišku e. dienyne, e. laišku, žinute telefonu, atsiųsdami e. dokumentą ne vėliau kaip iki tos dienos pamokų pradžios, kurią mokinys negali atvykti į mokyklą ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, pranešti klasės vadovui apie neatvykimo į mokyklą ar nedalyvavimo pamokoje priežastis;

10.2. pranešti, kad dėl vaiko ligos buvo kreiptasi į asmens sveikatos priežiūros įstaigą, (pateikiant popierinį ar e. dokumentą, parašydami e. laišką, atsiųsdami žinutę telefonu ar žinutę e. dienyne ar kt.) jei dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas.

11. Klasės vadovas:

11.1. fiksuoja mokinio neatvykimą į mokyklą e. dienyne per pirmą pamoką;

11.2. fiksuoja mokinio nebuvimą pamokose iki pamokų pabaigos mokyklos e. dienyne;

11.3. tą pačią dieną (po pirmos pamokos) informuoja mokinio tėvus (globėjus, rūpintojus) apie vaiko neatvykimą į mokyklą ir nedalyvavimą pamokoje, jei tėvai (globėjai, rūpintojai) apie tai nepranešė;

11.4. tą pačią dieną informuoja mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

11.5. kartu su blogai mokyklą lankančių mokinių tėvais aiškinasi pamokų praleidimo priežastis, kviečia tėvus ir mokinius į individualius pokalbius, pasitarimus ar Vaiko gerovės komisijos (VGK) posėdžius;

**IV SKYRIUS**

 **LANKOMUMO REGISTRACIJA IR APSKAITA**

12. Lankomumo apskaita pamokoje:

12.1. pagrindinė mokinių ugdymo(-si) forma yra pamoka ir jos lankymas mokiniams privalomas;

12.2. mokinių lankomumo apskaitą pamokoje atlieka mokytojas. Klasės vadovas pažymi, jei mokinys nedalyvavo pamokoje ar visą dieną.

13. Bendra klasės lankomumo apskaita:

13.1. už dokumentų, pateisinančių praleistas pamokas, pateikimą klasės vadovui atsakingas pamokas praleidęs mokinys.

14. Praleistas pamokas pateisina klasės vadovas iki kiekvieno mėnesio 15 dienos:

14.1. praleistas pamokas mokinys privalo pateisinti per 5 darbo dienas.

15. Mokinių tėvai (globėjai, rūpintojai):

15.1. užtikrina punktualų ir reguliarų mokyklos lankymą bei operatyviai sprendžia mokinio lankomumo ir ugdymo(-si) klausimus;

15.2. iš anksto arba pirmą vaiko neatvykimo į mokyklą dieną (iki pamokų pabaigos) apie neatvykimo priežastis susitartu būdu informuoja klasės vadovą;

15.3. atvyksta į individualius pokalbius su klasės vadovu, dalykų mokytojais, mokyklos vadovais. Kontroliuoja vaiko elgesį;

15.4. bendradarbiauja su klasės vadovu, mokyklos vadovu, dalykų mokytojais bei specialistais, teikiančiais pedagoginę, specialiąją pedagoginę, sveikatos priežiūros pagalbą;

15.5. pasikeitus gyvenamajai vietai, kontaktiniams telefono numeriams, elektroninio pašto adresui, operatyviai informuoja klasės vadovą;

15.6. ne rečiau kaip du kartus per mėnesį susipažįsta su duomenimis elektroniniame dienyne (pamokų skaičiumi, ugdymo(-si) rezultatais);

15.7. lanko tėvų susirinkimus.

16. Dalykų mokytojai:

16.1. tą pačią dieną privalo pažymėti e. dienyne mokinių praleistas pamokas.

17. Direktorius:

17.1. analizuoja klasės vadovo, dalykų mokytojų sukauptą medžiagą apie pamokas praleidžiančius ar/ir mokyklos nelankančius mokinius, padeda priimti sprendimus;

17.2. prireikus inicijuoja pasitarimus, svarstymus, pokalbius.

**V SKYRIUS**

**PRIEMONĖS MOKYKLOS LANKOMUMUI UŽTIKRINTI**

18. Mokykloje stebimas mokinių mokyklos (pamokų) lankymas, analizuojamos nelankymo priežastys Mokytojų tarybos, VGK, jei reikia Mokyklos tarybos posėdžiuose.

19. Jei mokinys pažeidžia pareigą punktualiai ir reguliariai lankyti mokyklą, be pateisinamos priežasties nepraleisti pamokų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 7.1.1 ir 7.4 papunkčiuose, arba nėra informacijos ir pagrindžiančių dokumentų dėl kitų priežasčių nelankyti mokyklos(pamokų), klasės vadovas įspėja mokinį ir mokinio tėvus (globėjus, rūpintojus) apie mokyklos veiksmus mokiniui pakartotinai pažeidus šią pareigą.

20. Jei mokinys mokslo metų eigoje pakartotinai pažeidžia mokinio pareigą – punktualiai ir reguliariai lankyti mokyklą, be pateisinamos priežasties nepraleisti pamokų ir kitų privalomų užsiėmimų, mokyklos nelankymo klausimas nagrinėjamas VGK.

21. Jei mokinys po jo mokyklos nelankymo klausimų nagrinėjimo mokyklos VGK ir teikiant jos rekomenduotą švietimo pagalbą mokslo metų eigoje nevykdo pareigos lankyti mokyklą, be be pateisinamos priežasties nepraleisti pamokų ir kitų privalomų užsiėmimų, mokyklos vadovas mokyklos VGK siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

22. Mokykla, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio priemonių taikymo.

23. Jei mokinys nelankė mokyklos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, mokykla, išnaudojusi visas švietimo pagalbos mokiniui teikimo galimybes, kreipiasi į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**VI SKYRIUS**

 **BAIGIAMOSIOS NUOSTATOS**

24. Mokykla, rengdama mokinių mokyklos lankomumo užtikrinimo tvarką ar nustatydama mokinių mokyklos lankomumą užtikrinančias normas kituose mokyklos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių mokyklos lankomumo užtikrinimo tvarka skelbiama viešai mokyklos interneto svetainėje.

25. Su mokinių mokyklos lankomumo užtikrinimo tvarka supažindinami mokiniai, mokinių tėvai (globėjai, rūpintojai), mokytojai, švietimo pagalbos specialistai.

26. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo, nekaupiami.

\_\_\_\_\_\_\_\_\_\_\_\_\_\_\_\_\_\_

SUDERINTA

Pakruojo r. Rozalimo mokyklos tarybos

2023 m. rugpjūčio 30 d. protokolu Nr. 4